钦定古今图书集成/历象汇编/乾象典/第083卷 > 喜雨 朱淑真
## 钦定古今图书集成/历象汇编/乾象典/第083卷 > 喜雨 朱淑真

赤日炎天烧八荒，田中无雨苗半黄。天公不放老龙
懒，掣电驱雷云四方。琼瑰万斛泻碧落，陂湖池沼皆
泱泱。高田低田尽沾泽，农喜禾无枯槁伤。我皇圣德
布寰宇，六月青天降甘雨。四海咸蒙滂沛恩，九州尽
解焦熬苦。倾盆势歇尘点无，衣袂生凉罢挥羽。江上
数峰天外青，眼界增明快心腑。炎热一洗无留迹，顿
觉好风生两腋。纱厨湘簟爽气新。沉李削瓜浮玉液。
傍池占得秋意多。尚馀珠点缀圆荷。楼头月上云散
尽，远水连天天接波。